七月一日復大雨用前韻
作者：曾幾
朝代：宋

paragraphs: 山頭一寸雲，山下一尺雨。
青天在層陰，未用遽披覩。
懸知壠畝間，不著蓑笠禦。
呼兒趣秧稻，喚婦催釀黍。
使君同戚休，有味勝鼎俎。
似聞小人言，無復怨詈汝。
行看黄雲翻，不獨翠浪舞。
飭廚辦千觴，飲客醉一舉。
不知城東湖，今復深幾許。
鷗鷺莫相疑，龜魚且爲主。